ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0609/98

υποβολή: Riitta Myller (PSE) προς την Επιτροπή

(9 Μαρτίου 1998)

Θέμα: Συγκριτική αξιολόγηση σχετικά με το κόστος μεταφορών της Ένωσης

Ένας από τους βασικότερους στόχους της ευρωπαϊκής ολοκλήρωσης είναι η βελτίωση της ανταγωνιστικότητας της Ευρωπαϊκής Ένωσης σε παγκόσμιο επίπεδο σε σχέση, ιδίως, με τις ΗΠΑ και την Ιαπωνία. Η ανταγωνιστική ικανότητα διαμορφώνεται, εκτός από το κόστος παραγωγής και το κόστος των ακατέργαστων υλών, και από το κόστος μεταφορών. Επιπλέον, οι μεταφορές εμπεριέχουν μία περιβαλλοντική πτυχή, η οποία πρέπει να λαμβάνεται υπόψη σε όλες τις δραστηριότητες σύμφωνα με την αρχή περί αειφόρου ανάπτυξης.

Θα ήθελα να πληροφορηθώ από τον αρμόδιο Επίτροπο, αφενός, εάν η Επιτροπή έχει προβεί σε αξιολόγηση του ποσοστιαίου κόστους μεταφορών ως προς το συνολικό κόστος του εξωτερικού εμπορίου της ΕΕ σε σύγκριση, ιδίως, με τα αντίστοιχα των ΗΠΑ και της Ιαπωνίας και, αφετέρου, εάν η Επιτροπή προτίθεται, βάσει της ενδεχομένης αυτής αξιολόγησης, να λάβει μέτρα για την αύξηση της χρήσης των πλωτών οδών για τις μεταφορές στην ΕΕ.

Απάντηση του κ.Kinnock εξ ονόματος της Επιτροπής

(30 Απριλίου 1998)

Η Επιτροπή φυσικά θεωρεί την ανταγωνιστικότητα της ευρωπαϊκής βιομηχανίας στοιχειώδη για την μελλοντική εμπορική επιτυχία της Ευρώπης. Οι δαπάνες των μεταφορών - τόσο για τους μεταφορείς όσο και για την κοινωνία στο σύνολό της - αποτελούν βασικούς καθοριστικούς παράγοντες ανταγωνιστικότητας και, επομένως, η Επιτροπή προτίθεται να δημοσιεύσει ανακοίνωση για την συγκριτική ανάλυση επιδόσεων στις μεταφορές περί τα τέλη του 1998. Ωστόσο, δεν έχει αναληφθεί η συγκριτική μελέτη του κόστους.

Η πολιτική της Επιτροπής για την προώθηση των διευρωπαϊκών θαλασσίων μεταφορών ως μέρους της στρατηγικής της για την αειφόρο κινητικότητα τονίζεται στην ανακοίνωση με τίτλο "Ανάπτυξη των ακτοπλοϊκών μεταφορών στην Ευρώπη: προοπτικές και προκλήσεις"(1), η οποία καθορίζει ορισμένα πρακτικά μέτρα που πρέπει να ληφθούν σε διάφορα επίπεδα, ιδίως από τις ίδιες τις βιομηχανίες της θαλάσσης, προκειμένου να προωθηθούν οι ακτοπλοϊκές μεταφορές.

Η προώθηση των ακτοπλοϊκών μεταφορών αποτελεί ακέραιο τμήμα άλλων κοινοτικών δραστηριοτήτων, όπως τα διευρωπαϊκά δίκτυα μεταφορών, το πρόγραμμα PACT για τις συνδυασμένες μεταφορές και το τέταρτο πρόγραμμα πλαίσιο για την έρευνα και την ανάπτυξη, τα οποία συνεισφέρουν στην ανάπτυξη των πλωτών μεταφορών.

Άλλο βασικό στοιχείο για τη βελτίωση των πλωτών μεταφορών εντός της Κοινότητας αποτελεί η αποδοτικότητα των θαλασσίων λιμένων της. Στην Πράσινη Βίβλο σχετικά με τους θαλάσσιους λιμένες και τις ναυτιλιακές υποδομές(2), η Επιτροπή καθορίζει τη βελτίωση της αποδοτικότητας των λιμένων ως βασικό στόχο της κοινοτικής πολιτικής για τους λιμένες. Οι διαβουλεύσεις επί του εγγράφου αυτού ευρίσκονται υπό εξέλιξη.

(1) COM(95)317 τελικό.

(2) COM(97)678 τελικό.
ΓΡΑΠΤΗ ΕΡΩΤΗΣΗ P-0460/98

υποβολή: Shaun Spiers (PSE) προς την Επιτροπή

(16 Φεβρουαρίου 1998)

Θέμα: Ωοτόκες όρνιθες

Πότε σκοπεύει η Επιτροπή να υποβάλει προτάσεις για τη βελτίωση της κατάστασης των ωοτόκων ορνίθων;

Απάντηση του κ.Fischler εξ ονόματος της Επιτροπής

(13 Μαρτίου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ε-115/98 της κας Pollack(1).

(1) ΕΕ C 304, 2.10.1998, 33.
ΓΡΑΠΤΗ ΕΡΩΤΗΣΗ E-1067/98

υποβολή: David Hallam (PSE) προς την Επιτροπή

(6 Απριλίου 1998)

Θέμα: Απειλή επιβολής περιοριστικών ποσοστώσεων στην εισαγωγή ταπήτων στη Ρωσία

Γνωρίζει η Επιτροπή ότι υπάρχουν φόβοι για την επιβολή εκ μέρους της Ρωσικής Ομοσπονδίας περιορισμών όσον αφορά την ανώτατη ποσότητα των εισαγωγικών ταπήτων προέλευσης Ευρωπαϊκής Ένωσης και αν ναι, πότε αυτές οι ποσοστώσεις σκοπεύουν να εφαρμοσθούν και ποιάς τάξεως θα είναι το ύψος τους;

Γνωρίζει επίσης η Επιτροπή ότι αυτοί οι περιορισμοί στις εισαγωγές θα έχουν ζημιογόνα αποτελέσματα ακόμα και στις βιομηχανίες που δεν εξάγουν επί τους παρόντος προϊόντα στη Ρωσία;

Απάντηση του κ.Van den Broek εξ ονόματος της Επιτροπής

(19 Μαΐου 1998)

Η Επιτροπή γνωρίζει πράγματι ότι η Ομοσπονδία της Ρωσίας επέβαλε μονομερώς περιοριστικές ποσοστώσεις στην εισαγωγή ταπήτων από την Κοινότητα, όπως το επισημαίνει το Αξιότιμο Μέλος.

Αποτέλεσμα των ενεργειών της Επιτροπής για την επίλυση της εν δυνάμει ζημιογόνου κατάστασης για τους κοινοτικούς εξαγωγείς ήταν η σύναψη συμφωνίας για τα κλωστοϋφαντουργικά προϊόντα, στις 28 Μαρτίου 1998, βάσει της οποίας η Ρωσία απέσυρε, από 1ης Μαΐου 1998 τις ποσοστώσεις για τους τάπητες που είχε επιβάλει μονομερώς και ανέλαβε να προβεί σε ουσιαστικές εμπορικές πρωτοβουλίες για τη διευκόλυνση των απαιτήσεων πιστοποίησης σχετικά με τις εισαγωγές κλωστοϋφαντουργικών προϊόντων από την Κοινότητα. Η Κοινότητα αποφάσισε να καταργήσει, από 1ης Μαΐου 1998, τις ποσοστώσεις εξαγωγής κλωστοϋφαντουργικών προϊόντων προς τη Ρωσία.
ΓΡΑΠΤΗ ΕΡΩΤΗΣΗ E-0951/98

υποβολή: José Escudero (PPE) προς την Επιτροπή

(30 Μαρτίου 1998)

Θέμα: Πολιτιστική συνεργασία

Στην έκθεση σχετικά με το άρθρο 128 για τα πολιτιστικά θέματα της δράσης της Κοινότητας, στα πορίσματα των Συμβουλίων Υπουργών Πολιτισμού και στις εκθέσεις του Ευρωπαϊκού Κοινοβουλίου, εκφράζεται το αίτημα και η ευχή να ενισχυθεί η πολιτιστική συνεργασία μεταξύ των διεθνών οργανισμών, της Ουνέσκο, του Συμβουλίου της Ευρώπης και άλλων και της Ευρωπαϊκής Επιτροπής.

Μπορεί να αναφέρει η Επιτροπή εάν υπάρχει κάποιο νομικό πλαίσιο το οποίο να επιτρέπει τη συνεργασία αυτή; Πώς υλοποιείται ή θα έπρεπε να υλοποιηθεί στην πράξη η συνεργασία αυτή; Σκοπεύει η Επιτροπή να θέσει σε λειτουργία τους απαραίτητους μηχανισμούς ώστε να μπορέσει να αναληφθεί απο κοινού μία προσπάθεια και να πολλαπλασιασθεί η αποτελασματικότητα των δράσεών της, με την απο κοινού χρησιμοποίηση των μέσων που διαθέτει με τους άλλους οργανισμούς που επιδιώκουν τους ίδιους στόχους;

Ποιές είναι οι κοινές δράσεις με την Ουνέσκο που έχει αναλάβει η Επιτροπή μετά την επιχειρησιακή συμφωνία που υπεγράφη τον Φεβρουάριο του 1996;

Απάντηση του κ.Oreja εξ ονόματος της Επιτροπής

(17 Ιουνίου 1998)

Σε απάντηση στην ερώτηση του αξιότιμου μέλους του Κοινοβουλίου, το πλαίσιο στο οποίο βασίζεται η συνεργασία μεταξύ της Κοινότητας και του Συμβουλίου της Ευρώπης καθώς και με άλλους διεθνείς οργανισμούς αρμόδιους στον πολιτιστικό τομέα, όπως ο Οργανισμός των Ηνωμένων Εθνών για την Εκπαίδευση, την Επιστήμη και τον Πολιτισμό (Ουνέσκο), είναι το άρθρο 128§3 της Συνθήκης ΕΚ.

Εξάλλου, στις 5 Νοεμβρίου 1996 πραγματοποιήθηκε ανταλλαγή επιστολών μεταξύ της Επιτροπής και του Συμβουλίου της Ευρώπης με σκοπό την ενημέρωση των στοιχείων της αλληλογραφίας της 16ης Ιουνίου 1987. Η ανταλλαγή επιστολών αυτή προβλέπει ιδιαίτερα, στο πλαίσιο της επιχειρησιακής συνεργασίας, τη δυνατότητα επαφών ανάμεσα στους αντιπροσώπους της Επιτροπής και της Γενικής Γραμματείας του Συμβουλίου της Ευρώπης ώστε να εξασφαλιστεί η συμμετοχή υπαλλήλων στις κλαδικές συνεδριάσεις που διοργανώνονται αμοιβαία από τις αντίστοιχες υπηρεσίες και οργανώσεις, και τούτο σύμφωνα με τις ειδικές διαδικασίες των εν λόγω φορέων.

Από το Δεκέμβριο του 1997, οι αντιπρόσωποι του Συμβουλίου της Ευρώπης προσκαλούνται τακτικά στις συνεδριάσεις της επιτροπής πολιτιστικών υποθέσεων μετά την εξουσιοδότηση που χορήγησε το Συμβούλιο στην επιτροπή του αυτή να "προβεί, εκτός των συνεδριάσεων κατά τις οποίες η επιτροπή γνωμοδοτεί στο πλαίσιο της διαδικασίας λήψης αποφάσεων του Συμβουλίου, σε άτυπες συζητήσεις για πολιτιστικά θέματα".

Η Κοινότητα και η Ουνέσκο κατά τρόπο ανάλογο, αλλά πιο πρόσφατα, προέβησαν σε ανταλλαγή επιστολών με σκοπό να διευκολυνθεί η επιχειρησιακή συνεργασία μεταξύ του οργανισμού αυτού και της Επιτροπής.

Τα τελευταία χρόνια, η πολιτιστική συνεργασία μεταξύ της Ουνέσκο και της Κοινότητας είχε κατά κύριο λόγο αντικείμενο συγκεκριμένα σχέδια τα οποία στηρίχθηκαν τόσο από την Κοινότητα, βάσει των προγραμμάτων της, όσο και από την Ουνέσκο στα πλαίσια των δραστηριοτήτων που αναπτύσσει με βάση την αποστολή της.
ΓΡΑΠΤΗ ΕΡΩΤΗΣΗ P-1359/98

υποβολή: Mihail Papayannakis (GUE/NGL) προς την Επιτροπή

(27 Απριλίου 1998)

Θέμα: Εξυγίανση αστικών συγκοινωνιών

Με δεδομένο ότι η Ελληνική Κυβέρνηση ανακοίνωσε ένα πρόγραμμα αναδιοργάνωσης και εξυγίανσης των αστικών συγκοινωνιών του πολεοδομικού συγκροτήματος της Αθήνας, μπορεί η Επιτροπή να με πληροφορήσει αν αυτές οι συγκοινωνίες περιλαμβάνονται στις χρηματοδοτήσεις του ΚΠΣ και υπό ποίες συνθήκες θα συμβάλει σε αυτήν την αναδιοργάνωση και τις αναγκαίες προς τούτο επενδύσεις;

Απάντηση της καςWulf-Mathies εξ ονόματος της Επιτροπής

(26 Μαΐου 1998)

Κατά την τελευταία συνεδρίασή της που πραγματοποιήθηκε στις 31 Οκτωβρίου 1997, η επιτροπή παρακολούθησης του κοινοτικού πλαισίου στήριξης (ΚΠΣ) για την Ελλάδα ενέκρινε την διάθεση 34 εκατ. ECU για την υλοποίηση ενός πρότυπου σχεδίου που αφορά την αγορά 120 λεωφορείων που κινούνται με φυσικό αέριο καθώς επίσης και την κατασκευή σταθμού εφοδιασμού.

Η απόφαση της Επιτροπής σχετικά με το θέμα αυτό δεν έχει ληφθεί ακόμη. Θα ληφθεί μετά από την αξιολόγηση της έκθεσης σκοπιμότητας που υποβλήθηκε πρόσφατα από τις ελληνικές αρχές και όταν η Επιτροπή θα εγκρίνει την τροποποίηση του ΚΠΣ στο οποίο θα περιλαμβάνονται οι αποφάσεις της επιτροπής παρακολούθησης της 31ης Οκτωβρίου 1997.

Η Επιτροπή θα μεριμνήσει ώστε η ενδεχόμενη χρηματοδότηση της ενέργειας αυτής να συμβαδίσει με το σύνολο των άλλων μέτρων που είναι αναγκαία για την αναδιοργάνωση των αστικών συγκοινωνιών της Αθήνας. Αυτό αποτελεί προϋπόθεση προκειμένου να αξιοποιηθεί ουσιαστικά η επένδυση που πρόκειται να αποτελέσει αντικείμενο χρηματοδότησης από την Επιτροπή.
ΓΡΑΠΤΗ ΕΡΩΤΗΣΗ P-1333/98

υποβολή: Lucio Manisco (GUE/NGL) προς την Επιτροπή

(24 Απριλίου 1998)

Θέμα: Διαπραγματεύσεις της Επιτροπής όσον αφορά το νόμο Helms-Burton

Απαντώντας σε προγενέστερη ερώτηση επί του ιδίου θέματος (H-108/98)(1), ο Επίτροπος κ. Brittan δεν διευκρίνισε εάν η Επιτροπή αποφάσισε να αφήσει να παρέλθει η προθεσμία για την προσφυγή στην Ομάδα των Ειδικών Εμπειρογνωμόνων του ΠΟΕ όσον αφορά τις παραβιάσεις του διεθνούς δικαίου που συνεπάγεται η εφαρμογή του επονομαζόμενου νόμου Helms-Burton των ΗΠΑ.

Λαμβάνοντας υπόψη ότι οι ευρωπαϊκές εταιρίες πλήττονται από τις επιπτώσεις του νόμου Helms-Burton ο οποίος έχει τεθεί σε πλήρη εφαρμογή, de facto εάν όχι de jure, ερωτάται ο Επίτροπος κ. Brittan εάν η Επιτροπή δεν θεωρεί σκόπιμο να θέσει τέρμα, δια της άμεσης προσφυγής στην Ομάδα των Ειδικών Εμπειρογνωμόνων του ΠΟΕ, σ' αυτήν την τακτική αναβολής η οποία, σε τελευταία ανάλυση, κατοχυρώνει την εξωεδαφική εφαρμογή της νομοθεσίας των ΗΠΑ;

Απάντηση του Sir Leon Brittan εξ ονόματος της Επιτροπής

(18 Μαΐου 1998)

Η Κοινότητα και οι Ηνωμένες Πολιτείες συζητούν προς το παρόν και βρίσκονται σε φάση έντονων διαπραγματεύσεων για την εξεύρεση συμβιβαστικής λύσης όσον αφορά τις δυσκολίες που προκύπτουν από το νόμο Helms-Burton σχετικά με τις κυρώσεις έναντι του Ιράν και της Λιβύης, όπως διατυπώνεται στο μνημόνιο συμφωνίας της 11ης Απριλίου 1997.

Βάσει του εν λόγω μνημονίου η Κοινότητα δέχθηκε να αποσύρει την προσφυγή της κατά των Ηνωμένων Πολιτειών στον στον Παγκόσμιο Οργανισμό Εμπορίου (ΠΟΕ) σχετικά με το νόμο Helms-Burton επί δωδεκάμηνη περίοδο, σε αντάλλαγμα με υπόσχεση των ΗΠΑ να συνεχίσουν τη μερική αναστολή του τίτλου ΙΙΙ του νόμου Helms-Burton και να προσανατολιστούν προς την ετοιμασία ενός τίτλου IV όσον αφορά την παραίτηση και τις παραιτήσεις από δικαιώματα στο πλαίσιο του νόμου περί κυρώσεων κατά του Ιράν και της Λιβύης(2).

Ωστόσο, σε περίπτωση που δεν εξευρεθεί λύση στο πλαίσιο του μνημονίου συμφωνίας, παραμένει ανοικτή η δυνατότητα προσφυγής στον ΠΟΕ. Το Συμβούλιο αποφάσισε, τον Απρίλιο 1997 ότι σε περίπτωση κυρώσεων κατά υπηκόων της Κοινότητας ή σε περίπτωση που οι παραιτήσεις που περιγράφονται στο μνημόνιο δεν χορηγηθούν, "η Επιτροπή θα ζητήσει από τον ΠΟΕ" την επαναδραστηριοποίηση ή την εκ νέου σύσταση της ομάδας ειδικών εμπειρογνωμόνων η οποία θα συνεχίσει κανονικά το έργο της. Το ίδιο θα συμβεί και στην περίπτωση που θα έχει λήξει η περίοδος αναβολής των δραστηριοτήτων της ομάδας του ΠΟΕ.

(1) Συζητήσεις του Ευρωπαϊκού Κοινοβουλίου (Φεβρουάριος 1998).

(2) Νόμος για τις κυρώσεις κατά του Ιράν και της Λιβύης.
ΓΡΑΠΤΗ ΕΡΩΤΗΣΗ P-1421/98

υποβολή: Carmen Díez de Rivera Icaza (PSE) προς την Επιτροπή

(28 Απριλίου 1998)

Θέμα: Γαλάζιες σημαίες

Το καλοκαίρι πλησιάζει και αναμένεται να παραχωρηθούν χιλιάδες γαλάζιες σημαίες που πιστοποιούν την καταλληλότητα των υδάτων για κολύμβηση. Γνωρίζουμε ότι η Επιτροπή μετέχει τρόπον τινά σε αυτήν τη διαδικασία. Άρα, θα μπορούσε να μας ενημερώσει τι είδους ελέγχους σκοπεύει να πραγματοποιήσει προκειμένου να αποφευχθούν ενδεχομένως καταχρήσεις στην παραχώρηση των εν λόγω σημαιών;

Απάντηση της καςBjerregaard εξ ονόματος της Επιτροπής

(26 Μαΐου 1998)

Η εκστρατεία της γαλάζιας σημαίας διευθύνεται από μη κυβερνητικό οργανισμό που ονομάζεται "Foundation for environmental education in Europe - FEEE" ( Ίδρυμα για την περιβαλλοντική εκπαίδευση στην Ευρώπη) που εδρεύει στην Κοπεγχάγη της Δανίας. Στην εκστρατεία αυτή συμμετέχουν οργανισμοί, στα κράτη μέλη, οι οποίοι αξιολογούν τις υποψήφιες για γαλάζια σημαία παραλίες. Η αξιολόγηση αυτή διενεργείται στη βάση τεσσάρων κυρίων παραμέτρων, για τις οποίες έχουν θεσπιστεί υποχρεωτικά και ενδεικτικά κριτήρια: περιβαλλοντική εκπαίδευση και ενημέρωση, περιβαλλοντική διαχείριση, ποιότητα των υδάτων (με βάση τις ενδεικτικές τιμές της οδηγίας του Συμβουλίου 76/160/ΕΟΚ της 8ης Δεκεμβρίου 1975 περί της ποιότητας των υδάτων κολυμβήσεως(1)) και ασφάλεια και υπηρεσίες.

Η Επιτροπή δεν αντιμετωπίζει το ενδεχόμενο της λήψεως ειδικών μέτρων ελέγχου για την πρόληψη τυχόν καταχρήσεων στην απονομή της γαλάζιας σημαίας. Προτού γίνει η απονομή σε συγκεκριμένες παραλίες, η υποψηφιότητά τους αξιολογείται από την εκάστοτε εθνική κριτική επιτροπή για την γαλάζια σημαία, των συμμετεχουσών χωρών. Ανάλογα με την χώρα, η κριτική επιτροπή όχι μόνο περιλαμβάνει μέλη του εθνικού οργανισμού γαλάζιας σημαίας, αλλά και εμπειρογνώμονες στην ποιότητα των υδάτων, στην προστασία του περιβάλλοντος και στην ασφάλεια, ή εκπροσώπους των εθνικών αρχών. Εάν η εθνική κριτική επιτροπή αδυνατεί να συμφωνήσει σε συγκεκριμένη υποψηφιότητα, η απόφαση λαμβάνεται από την ευρωπαϊκή κριτική επιτροπή του FEEE, συγκροτούμενη από μέλη της εκτελεστικής επιτροπής του FEEE και από εκπρόσωπο της Επιτροπής.

Κατά τη διάρκεια της περιόδου κολυμβήσεως, ο εθνικός και ο ευρωπαϊκός οργανισμός γαλάζιας σημαίας πραγματοποιούν αιφνιδιαστικούς ελέγχους στις παραλίες στις οποίες απονεμήθηκε γαλάζια σημαία. Εάν διαπιστώσουν παραβίαση των κριτηρίων απονομής της γαλάζιας σημαίας, η σημαία υποστέλλεται, μέχρις ότου ληφθούν και αποδώσουν τα διαρθρωτικά μέτρα. Επιπλέον, ολόκληρη η εκστρατεία γαλάζιας σημαίας στηρίζεται στην ευαισθητοποίηση του ευρέος κοινού, στη συμμετοχή και στην ενημέρωση. Ως εκ τούτου, αναμένεται ότι οι επισκέπτες των παραλιών θα αντιδράσουν έναντι των εθνικών και ευρωπαϊκών φορέων της γαλάζιας σημαίας, εφόσον διαπιστώσουν, τυχόν κακώς κείμενα.

Ωστόσο, κατά την δεκαετή και πλέον ζωή της εκστρατείας της γαλάζιας σημαίας, ελάχιστες πραγματικές καταχρήσεις έχουν αναφερθεί.

(1) ΕΕ L 031, 5.2.1976.
ΓΡΑΠΤΗ ΕΡΩΤΗΣΗ P-1145/98

υποβολή: Ernesto Caccavale (UPE) προς την Επιτροπή

(2 Απριλίου 1998)

Θέμα: Τιμές αγοράς για δραστηριότητες κατάρτισης που συγχρηματοδοτούνται από το ΕΚΤ

Αναφορικά με το ζήτημα των δραστηριοτήτων κατάρτισης που συγχρηματοδοτούνται από το ΕΚΤ, τις οποίες διαχειρίζονται οι τοπικοί φορείς ανάπτυξης που έχουν συσταθεί ως κοινοπραξίες και/ή ως ενώσεις οργανισμών, για το οποίο υπεβλήθη η γραπτή ερώτηση Ρ-0352/98(1) και λαμβάνοντας υπόψη την απάντηση που έδωσε ο κ. Flynn εξ ονόματος της Επιτροπής, προτίθεται άραγε η Επιτροπή να διευκρινίσει:

- δοθέντος ότι ο φορέας κατάρτισης δεν μπορεί να έχει κερδοσκοπικό χαρακτήρα, σε περίπτωση κατά την οποία ανατεθεί εκ μέρους του φορέα μια δραστηριότητα κατάρτισης σε κοινοπραξία ή ένωση, σύμφωνα με τα όσα προβλέπει η απόφαση της Επιτροπής 97/322/ΕΚ(2) (ειδικότερα ο πίνακας 4), θεωρείται άραγε νόμιμο η κοινοπραξία/ένωση να χρεώσει τις υπηρεσίες που παρέχει σε τιμές αγορές, υπό τον όρο ότι δεν υπερβαίνουν τις προκαθορισμένες παραμέτρους;

Απάντηση του κ.Flynn εξ ονόματος της Επιτροπής

(12 Μαΐου 1998)

Μέσα στην απάντησή της στη γραπτή ερώτηση Ε-352/98 του κ. βουλευτή, η Ευρωπαϊκή Επιτροπή είχε υπογραμμίσει ότι "δεν ευνοεί κανέναν οργανισμό, δεδομένου ότι δεν επεμβαίνει στη διαδικασία επιλογής και αξιολόγησης των δραστηριοτήτων τους εκ των προτέρων. Περιορίζεται στον καθορισμό κατά τρόπο γενικό και στο πλαίσιο της εταιρικής σχέσης με το κράτος μέλος, των κριτηρίων και των κατευθυντήριων γραμμών που πρέπει να ακολουθούν οι τελικοί δικαιούχοι κατά την εφαρμογή των δραστηριοτήτων που συγχρηματοδοτούνται από το Ευρωπαϊκό Κοινωνικό Ταμείο".

Ύστερα από τη νέα γραπτή ερώτηση που υπέβαλε ο κ. βουλευτής, η Επιτροπή επιθυμεί να διευκρινίσει ότι οι παροχές οι οποίες πληρώνονται στην τιμή της αγοράς από τους επιμορφωτικούς οργανισμούς σε συνεργαζόμενη εταιρία ή σε εταιρία που έχει συγκροτηθεί σε όμιλο που δεν ξεπερνά τις καθορισμένες παραμέτρους, είναι επίσης αποδεκτές υπό τον όρο ότι είναι δυνατόν να επαληθευθούν σύμφωνα με μέθοδο που ελέγχεται κατά την τελική δήλωση των δαπανών.

Εξάλλου πρέπει να υπενθυμίσουμε ότι η δράση της Ευρωπαϊκής Επιτροπής εξακολουθεί να υπόκειται στο άρθρο 2 παράγραφος 1 του κανονισμού (ΕΟΚ) 4255/88 όπως τροποποιήθηκε(3)"Ευρωπαϊκό Κοινωνικό Ταμείο (ΕΚΤ)" που υπογραμμίζει τα εξής:

"Με την επιφύλαξη των ελέγχων που πραγματοποιεί η Επιτροπή, τα κράτη μέλη μεριμνούν ώστε το κόστος των επιμέρους ενεργειών να κυμαίνεται μέσα στα κατάλληλα όρια για κάθε τύπο ενέργειας".

(1) ΕΕ C 310, 9.10.1998, 58.

(2) ΕΕ L 146, 5.6.1997, σελ. 11.

(3) ΕΕ L 193, 31.7.1993.
ΓΡΑΠΤΗ ΕΡΩΤΗΣΗ P-0982/98

υποβολή: Luis Campoy Zueco (PPE) προς την Επιτροπή

(23 Μαρτίου 1998)

Θέμα: Κρατικές ενισχύσεις

Ποιές κρατικές ενισχύσεις προτίθεται να εγκρίνει η Επιτροπή για γις μικρομεσαίες και τις μεγάλες επιχειρήσεις, οι οποίες στο μέλλον, δηλαδή μετά το 2000, δεν θα είναι εγκατεστημένες σε ζώνες που καλύπτονται από τους στόχους 1, 2 ή 5β;

Απάντηση του κ.Van Miert εξ ονόματος της Επιτροπής

(16 Απριλίου 1998)

Στο πλαίσιο της αξιολόγησης του συμβιβάσιμου των περιφερειακού χαρακτήρα κρατικών ενισχύσεων με την κοινή αγορά, η Επιτροπή προσδιορίζει τις περιφέρειες όπου αυτές οι ενισχύσεις μπορούν να είναι συμβιβάσιμες βάσει της παρέκκλισης που προβλέπεται στο άρθρο 92.3.α) της συνθήκης ΕΚ και τις περιφέρειες όπου αυτές οι ενισχύσεις μπορούν να είναι συμβιβάσιμες βάσει της παρέκκλισης που προβλέπεται στο άρθρο 92.3 γ) της συνθήκης ΕΚ. Εκτός από αυτές τις περιφέρειες, οι κρατικές ενισχύσεις περιφερειακού χαρακτήρα δεν μπορούν να είναι συμβιβάσιμες. Αντιθέτως, ενισχύσεις οριζόντιου χαρακτήρα (υπέρ των μικρομεσαίων επιχειρήσεων (ΜΜΕ), της προστασίας του περιβάλλοντος, της έρευνας, της απασχόλησης) μπορούν να θεωρηθούν συμβιβάσιμες στο μέτρο που συμφωνούν με τα σχετικά πλαίσια, ανεξαρτήτως της περιφέρειας όπου είναι εγκαταστημένη η δικαιούχος επιχείρηση. Όσον αφορά τις κρατικές ενισχύσεις υπέρ των μεγάλων επιχειρήσεων που είναι εγκαταστημένες σε περιοχές που δεν καλύπτονται από τους στόχους 1 ή 2 Ιουνίου 2000 και μετά, θα μπορούσαν να θεωρηθούν συμβιβάσιμες, υπό ορισμένους όρους, εφόσον οι ίδιες περιοχές δικαιούνται παρέκκλιση που προβλέπεται στο άρθρο 92.3.α) της συνθήκης ΕΚ ή παρέκκλιση που προβλέπεται στο άρθρο 92.3.γ ) της συνθήκης ΕΚ.
ΓΡΑΠΤΗ ΕΡΩΤΗΣΗ E-1007/98

υποβολή: Nikitas Kaklamanis (UPE) προς την Επιτροπή

(2 Απριλίου 1998)

Θέμα: Ευρωπαϊκή Υπηρεσία Περιβάλλοντος (ΕΕΑ) και Προσλήψεις

Στην ερώτησή μου αριθ. Ε-0028/98(1), όπου έθετα υπόψιν της Επιτροπής τις απαράδεκτες ρυθμίσεις αναφορικά με τη στελέχωση της ΕΕΑ, ερωτούσα (μεταξύ άλλων) ποιοί ελληνικής υπηκοότητας υποψήφιοι κλήθηκαν σε συνέντευξη κατά τις επιλογές ΕΕΑ/Α/97/1, ΕΕΑ/Α/97/2 και ΕΕΑ/Α/97/3, καθώς και ποιοί προσελήφθησαν. Τελικώς, η Επίτροπος κ. BJERREGAARD μου απάντησε (2/3/98), λέγοντάς μου ότι "υπέβαλε αίτηση συμμετοχής" συνολικά 30 Έλληνες, ενώ "κανένας υποψήφιος ελληνικής υπηκοότητας δεν προσελήφθη". Με έκπληξη, μάλιστα πληροφορήθηκα από την ίδια απάντηση ότι μόνο έας υπάλληλος ελληνικής υπηκοότητας έχει προσληφθεί από την ΕΕΑ από τότε που άρχισε να λειτουργεί.

Επανέρχομαι, λοιπόν, στην ερώτησή μου, ζητώντας αυτή τη φορά σαφή απάντηση στα παρακάτω ερωτήματα:

1. Πόσοι ελληνικής υπηκοότητας υποψήφιοι κλήθηκαν σε συνέντευξη κατά τις επιλογές ΕΕΑ/Α/97/1, ΕΕΑ/Α/97/2 και ΕΕΑ/Α/97/3;

2. Ποιές είναι οι εθνικότητες των υποψηφίων που επέτυχαν στους παραπάνω διαγωνισμούς;

3. Ποιάς εθνικότητας είναι ο επιτυχών στην επιλογή ΕΕΑ/Β/97/3;

4. Ποιά η σύνθεση του προσωπικού της ΕΕΑ ανά εθνικότητα;

Απάντηση της καςBjerregaard εξ ονόματος της Επιτροπής

(13 Μαΐου 1998)

Το Αξιότιμο Μέλος του Κοινοβουλίου γνωρίζει ότι ο κανονισμός (ΕΟΚ) 1210/90 της 7ης Μαΐου 1990(2) που διέπει τον Ευρωπαϊκό οργανισμό περιβάλλοντος, αναγνωρίζει καθεστώς ανεξαρτησίας για τον οργανισμό αυτό. Η Επιτροπή εκπροσωπείται στο διοικητικό συμβούλιο του οργανισμού, αλλά δεν συμμετέχει στη διοίκηση, τη λειτουργία ή τα εγχειρήματα που αναλαμβάνει ο ως άνω οργανισμός. Η Επιτροπή κατά συνέπεια δεν διαθέτει αρμοδιότητες όσον αφορά τις προσλήψεις προσωπικού εκ μέρους του εν λόγω οργανισμού αλλά ζήτησε από τον οργανισμό να παρέχει τις αντίστοιχες πληροφορίες.

Εν συνεχεία ο Ευρωπαϊκός οργανισμός περιβάλλοντος διαβίβασε τις εξής πληροφορίες για τα τέσσερα θέματα.

1. Αριθμός υποψηφίων Ελληνικής υπηκοότητας που εκλήθησαν για συνέντευξη

EEA/A/97/1:0

EEA/A/97/2:1

EEA/A/97/3:0

2. Εθνικότητες των υποψηφίων που επέτυχαν στους διαγωνισμούς αυτούς και των οποίων τα ονόματα συγκαταλέγονται στους επικουρικούς καταλόγους έχουν ως εξής.

>ΘΕΣΗ ΠΙΝΑΚΑ>

3. Η εθνικότητα του υποψηφίου που επέτυχε στον διαγωνισμό EEA/B/97/3 είναι Ολλανδική.

4. Η σύσταση του προσωπικού κατά εθνικότητα την 1 Απριλίου 1998 είχε ως εξής:

>ΘΕΣΗ ΠΙΝΑΚΑ>

(1) ΕΕ C 304, 2.10.1998, 19.

(2) ΕΕ L 120, 11.5.1990.